สภาผู้แทนราษฎร เตรียมพิจารณากระทู้ถาม และพิจารณาญัตติค้างการพิจารณามากถึง 110 ญัตติ
สภาผู้แทนราษฎร เตรียมพิจารณากระทู้ถาม และพิจารณาญัตติค้างการพิจารณามากถึง 110 ญัตติ การประชุมสภาผู้แทนราษฎร ในเวลา 13.00 น. วันนี้ (13 พ.ย.62) ภายหลังการปรึกษาหารือของสมาชิกแล้ว จะเป็นการพิจารณาวาระกระทู้ถามด้วยวาจาและกระทู้ถามทั่วไปรัฐบาล 4 เรื่อง ได้แก่ เรื่องให้ทบทวนแผนยุทธศาสตร์กระทรวงพลังงาน ปี 2559 - 2563 และแผนพัฒนากำลังการผลิตไฟฟ้าของประเทศไทย ปี 2558 - 2579 ซึ่งปรับแผนใหม่เป็นแผนพัฒนากำลังการผลิตไฟฟ้าของประเทศไทย ปี 2561 - 2580  เรื่อง แนวทางการแก้ปัญหาและฟื้นฟูป่าพรุควนเคร็ง ในพื้นที่จังหวัดนครศรีธรรมราช  เรื่อง การขยายไฟฟ้าเพื่อการเกษตร  และเรื่องปัญหาช้างป่าบุกรุกพื้นที่ทำกินของประชาชน รวมถึงรับทราบรายงาน จำนวน 7 ฉบับ เช่น รายงานประจำปีงบประมาณ ปี 2560 ของคณะกรรมการกำกับกิจการพลังงาน และสำนักงานคณะกรรมการกำกับกิจการพลังงาน และรับทราบรายงานประจำปี 2561 ศาลรัฐธรรมนูญ  นอกจากนี้ ยังมีวาระการพิจารณาญัตติที่ค้างการพิจารณาอีกจำนวน 110 ญัตติ ซึ่งส่วนใหญ่เป็นเรื่องการเสนอตั้งคณะกรรมาธิการวิสามัญศึกษาและแก้ไขปัญหาความเดือดร้อนของประชาชนในพื้นที่ต่างๆ รวมถึงญัตติเรื่องขอให้สภาผู้แทนราษฎรตั้งคณะกรรมาธิการวิสามัญศึกษาปัญหาและแนวทางการแก้ไขรัฐธรรมนูญแห่งราชอาณาจักรไทย ปี 2560 ที่นำเสนอทั้งจาก ส.ส.ฝ่ายรัฐบาลและฝ่ายค้าน